ทเวลฟ์พลัสดึงอั้ม-อธิชาติเป็นพรีเซ็นเตอร์บุกตลาดอายุ 18 ปีขึ้นไป
ทเวลฟ์ พลัส เท 180 ล้านบาท ปั้นพรีเซนเตอร์ไทย บุกตลาดแป้งเย็นต่างจังหวัด หวังขยับสัดส่วนยอดขายภูธรเพิ่ม 60% ปีหน้า
24 มี.ค. 2553

ทเวลฟ์ พลัส เท 180 ล้านบาท ปั้นพรีเซนเตอร์ไทย บุกตลาดแป้งเย็นต่างจังหวัด หวังขยับสัดส่วนยอดขายภูธรเพิ่ม 60% ปีหน้า
น.ส.ต้องหทัย  กุวานนท์  ผู้อำนวยการผลิตภัณฑ์เพื่อสุขภาพ และผลิตภัณฑ์ส่วนบุคคล  บริษัท โอสถสภา ผู้ผลิตและทำตลาดสินค้าอุปโภค-บริโภค เปิดเผยว่า บริษัทเตรียมใช้งบราว 180  ล้านบาท เพิ่มขึ้นจากปีที่ผ่านมาใช้อยู่ที่ 150  ล้านบาท  เพื่อทำกิจกรรมทางการตลาดและโฆษณาประชาสัมพันธ์สินค้า “ทเวลฟ์ พลัส  แป้งเย็น เอ็กซ์ตร้า คูล แอนตี้แบคทีเรีย”  หลังได้ผลตอบรับจากกลุ่มลูกค้าเป้าหมายเป็นอย่างดี โดยเฉพาะกลุ่มวัยรุ่นอายุ  12-18 ปี  เนื่องจากบริษัทได้มีการปรับภาพลักษณ์ของสินค้าให้ดูทันสมัย 
ขณะที่ช่วงหน้าขายสินค้าแป้งเย็นในฤดูร้อนปีนี้ บริษัทได้ใช้ดารานักแสดง  “อั้ม-อธิชาติ  ชุมนานนท์”  มาเป็นพรีเซ็นเตอร์คนล่าสุด เพื่อขยายกลุ่มเป้าหมายไปยังกลุ่มผู้ใหญ่อายุ 18  ปีขึ้นไป รวมถึงขยายกลุ่มเป้าหมายไปยังตลาดต่างจังหวัด สิ้นปีนี้คาดว่าจะมีสัดส่วนรายได้มาจากกลุ่มผู้ใหญ่เพิ่มเป็น  60% จากปัจจุบันมีสัดส่วนอยู่ที่  50% และคาดว่าในปีหน้าจะมีสัดส่วนยอดขายมาจากในตลาดต่างจังหวัดเพิ่มเป็น 60% จากปัจจุบันทั้ง 2 ตลาดสัดส่วนเท่ากัน 50%
ปัจจุบันตลาดรวมแป้งเย็นมีมูลค่าประมาณ 1,470  ล้านบาท  เติบโตจากปี 2551  ที่ประมาณ  4%  แต่จากการที่สภาพอากาศร้อนของประเทศไทยในปีนี้ น่าจะทำให้มีอัตราการเติบโตไม่ต่ำกว่า  5-6%